Postquam primus humani generis, [etc.]. Ego Achardus, tam pro redemptione animæ meæ quamque etiam pro salute et requie omnium parentum meorum, cedo Deo et sanctis ejus apostolis Petro et Paulo, ad locum Cluniacum, sub tuitione domni Odilonis abbatis constitutum, aliquid ex mea hereditate, hoc est terciam partem unius æcclesiæ in honore sancti Mauritii dedicatæ, ut ab odierna die predicti loci habitatores teneant, sine ullo contradicente. Villam vero Hisartellis, in qua hec æcclesia fundata est, post meum obitum Sancto Petro et loco supradicto dimitto, cum omnibus suis appenditiis, videlicet mansum Jocelmi, cum ipso, uxore atque ejus filiis et filiabus, eorumque hereditate; mansum Ayrardi et ipsum, cum uxore et filiis et filiabus, eorumque hereditate; mansum Constantii cum ipso et uxore et filiis hac filiabus, eorumque hereditate; et omnia quæ ad ipsam villam pertinere videntur, quæ meo jure obveniunt, cum servis et ancillis, cum pratis et vineis, cum silvis et molendinis, et cum omni terra culta et inculta. Et si quid in aliis locis quæ huic hereditati pertinent habeo, omnia similiter dimitto. S. Achardus, Gualo, Leotaldus, Rodulfus, Gaufredus, Hubertus.